ສະວິດເຊີແລນດ໌ ຖືກເລືອກ ໃຫ້ເປັນປະເທດ ທີ່ປະຊາຊົນ ມີຄວາມສຸກທີ່ສຸດ ໃນໂລກ ສຳລັບປີ 2015
ສປປ ລາວ ແມ່ນຢູ່ໃນ ອັນດັບທີ 99 ຂອງໂລກ ອິງຕາມບົດລາຍງານຄວາມສຸກໂລກ ປີ 2015 ທີ່ໄດ້ສຳຫຼວດເບິ່ງ 158 ປະເທດ.
ທ່ານຄິດວ່າ ປະເທດຂອງທ່ານເປັນປະເທດທີ່ມີຄວາມສຸກ ຫຼື ບໍ່? ອີງຕາມການລາຍງານຄວາມສຸກໂລກ 2015 ໄດ້ເປີດເຜີຍອັນດັບ ປະເທດທີ່ມີຄວາມສຸກຈາກ 158 ປະເທດໃນທົ່ວໂລກ, ໂດຍນຳໃຊ້ ການວັດແທກຫຼາຍວິທີ ລວມທັງ ເສດຖະກິດ ແລະ ຄວາມຢູ່ດີກິນດີ ຂອງສັງຄົມ ມີບາງຄຳຕອບໃນປີນີ້ ທີ່ອາດເຮັດໃຫ້ທ່ານຕົກໃຈໄດ້ ເຊິ່ງວ່າຈະເປັນແນວໃດນັ້ນ ພຸດທະສອນ ດວງພູມີ ມີລາຍລະອຽດມາ ສະເໜີທ່ານ ດັ່ງກັບເພງດັງຍອດນິຍົມ… ຄວາມສຸກແມ່ນຢູ່ເໜືອເຂດພົມແດນ… ແຕ່ວ່າເຫດຜົນກໍ່ແຕກຕ່າງກັນ ຈາກອີກປະເທດໜຶ່ງຫາອີກປະເທດໜຶ່ງ ບົດລາຍງານ ຄວາມສຸກໂລກປີ 2015 ໄດ້ຖືກຕີພິມອອກໂດຍເຄືອຂ່າຍ ການແກ້ບັນຫາເພື່ອການພັດທະນາແບບຍືນຍົງ,ໄດ້ໃຊ້ບັນດາຜູ້ຊ່ຽວຊານໃນສາຂາເສດຖະສາດ, ຈິດຕະວິທະຍາ, ສາທາລະນະສຸກ ແລະ ນະໂຍບາຍການສາທາລະນະ ເພື່ອພິຈາລະນາການວັດແທກຄວາມຢູ່ດີກິນດີໃນປະເທດຕ່າງໆ ໃນການລາຍງານຂອງປີນີ້, ປະເທດ Switzerland ໄດ້ຄອງອັນດັບໜຶ່ງ, ແທນທີ່ປະເທດ Denmark ເຊິ່ງຖືກຈັດເປັນອັນດັບ 3 ເວົ້າໂດຍລວມແລ້ວພາກເໜືອຂອງທະວີບຢູໂຣບ ແມ່ນຍັງເປັນໜຶ່ງຕໍ່ໄປ, ແຕ່ໃນທາງກົງກັນຂ້າມກັນ ສະຫະລັດອາເມຣິກາ ແມ່ນຖືກຈັດໃຫ້ຢູ່ ໃນອັນດັບທີ15 ນຳໜ້າປະເທດ ບຣາຊິລ ແຕ່ວ່າ ຕາມຫຼັງປະເທດເພື່ອນບ້ານຢ່າງ Mexico ອີງຕາມນາງ Claire Bulger, ບັນນາທິການ ແລະ ຜູ້ປະສານງານຂອງບົດລາຍງານແລ້ວ, ການມີລາຍໄດ້ສູງແມ່ນປັດໄຈທົ່ວໄປທີ່ມີຄວາມສຳຄັນທີ່ສຸດ, ແຕ່ມັນກໍບໍ່ໄດ້ໝາຍເຖິງການ ມີຄວາມສຸກໂດຍອັດຕະໂນມັດ ນາງ Claire ກ່າວວ່າ ບັນດາປະເທດທີ່ມີອັນດັບຕົ້ນໆກໍ່ຍັງສະແດງໃຫ້ເຫັນເຖິງການສໍ້ລາດບັງຫຼວງທີ່ມີລະດັບຕ່ຳ ແລະ ການສະໜັບສະໜູນສັງຄົມທີ່ເຂັ້ມແຂງ, ມີຜູ້ຄົນທີ່ເຈົ້າສາມາດເພິ່ງພາໃນເວລາທີ່ຕ້ອງການ ອີງຕາມ ນາງ Bulger, ການສະໜັບສະໜູນຈາກສັງຄົມແມ່ນສິ່ງທີ່ເຮັດໃຫ້ເຫັນຄວາມແຕກຕ່າງທີ່ໃຫຍ່ຫຼວງສຳລັບປະເທດ Iceland ເຊິ່ງຈັດຢູ່ໃນອັນດັບສອງ, ແລະ ປະເທດ Greece ໃນອັນດັບທີ 102 ຕາມທີ່ວິກິດການທາງດ້ານການເງິນເຊິ່ງໄດ້ສົ່ງຜົນກະທົບ ຕໍ່ທັງສອງ ໂດຍການປຽບທຽບແລ້ວ, ບັນດາປະເທດທີ່ມີອັນດັບຕ່ຳສຸດ ລວມມີຫຼາຍປະເທດໃນເຂດໃຕ້ທະເລຊາຍສະຮາຣາ ຂອງອາຟຣິກາ, ແມ່ນມັກຈະມີສ່ວນຮ່ວມກັບຄວາມທຸກຍາກ, ແຕ່ບໍ່ເວົ້າເປັນທີ່ສະເພາະເຈາະຈົງ ນາງ Claire ກ່າວວ່າ ອີງຕາມການລາຍງານ, ປັດໄຈທີ່ສຳຄັນອື່ນໆທີ່ພິຈາລະນາເຖິງຄວາມສຸກກໍ່ລວມມີ ຄວາມຄາດຫວັງຂອງຊີວິດທີ່ມີສຸຂະພາບແຂງແຮງດີ, ຄວາມເປັນອິດສະຫຼະໃນການມີທາງເລືອກຊີວິດ ແລະ ການເອື້ອເຟື້ອເພື່ອແຜ່ເປັນຕົ້ນ ສຳລັບ ສປປ ລາວ ປີ 2015 ນີ້ແມ່ນຖືກຈັດໃຫ້ຢູ່ໃນອັນດັບທີ 99 ຂອງໂລກ Happiness transcends boundaries…